b'\n_START_ARTICLE_\nDen h\xc3\xb8ye myndighet\n_START_PARAGRAPH_\nDen h\xc3\xb8ye myndighet var det ut\xc3\xb8vende, kollegiale organ for Det europeiske kull- og st\xc3\xa5lfellesskap (EKSF) fra 1951 til 1967. Den var det f\xc3\xb8rste overnasjonale europeiske organ. Jean Monnet var Den h\xc3\xb8ye myndighets f\xc3\xb8rste president.\n_START_SECTION_\nEtablering\n_START_PARAGRAPH_\nDen f\xc3\xb8rste H\xc3\xb8ye myndighet ble innsatt ved ikrafttredelsen av traktaten for De europeiske kull- og st\xc3\xa5lfellesskap 24. juli 1952. Myndigheten hadde ni medlemmer, maksimalt to medlemmer for hver av de seks medlemslandene, Benelux, Frankrike, Tyskland og Italia. Medlemmene ble valgt enstemmig av landene, eller med fem mot en stemme. Tjenestetiden var seks \xc3\xa5r._NEWLINE_Institusjonen fikk betydning for utviklingen av den fransk-tyske \xc3\xb8konomi. Den fikk ogs\xc3\xa5 politisk betydning, med hensyn til \xc3\xa5 bedre forbindelsene mellom Tyskland og Frankrike etter andre verdenskrig.\n_START_SECTION_\nNye kommisjoner i 1957, fusjon i 1967\n_START_PARAGRAPH_\nVed opprettelsen av Euratom og EEC i 1957, fikk hver av disse en egen kommisjon. Da fusjonstraktaten tr\xc3\xa5dte i kraft i 1967, ble Den H\xc3\xb8ye Myndighet og Euroatom-kommisjonen sl\xc3\xa5tt sammen med EEC-kommisjonen til Europakommisjonen. Europakommisjonen regnes som en fortsettelse av EEC-kommisjonen._NEWLINE_Flere elementer i Den h\xc3\xb8ye myndighet ble videref\xc3\xb8rt i Europakommisjonen. Den h\xc3\xb8ye myndighet skulle s\xc3\xa5ledes ha en uavhengig stilling og overv\xc3\xa5ke avtalepartenes gjennomf\xc3\xb8ring av EKSF-traktaten._NEWLINE_Den h\xc3\xb8ye myndighet hadde knyttet til seg et r\xc3\xa5dgivende utvalg best\xc3\xa5ende av produsenter, arbeidstakere, forbrukere og representanter for handelsstanden. Denne form for kontakt med ulike interessegrupper er videref\xc3\xb8rt i dagens Europakommisjon.'